Skal man tro internetavisen 'Den Korte Avis', er en betragtelig andel af somaliske mænd og deres efterkommere i Danmark dømt for kriminalitet.

"Således blev i alt 41 procent af samtlige somaliske mænd i alderen 15-79 år ifølge Danmarks Statistik i 2012 dømt for kriminalitet," kunne man læse i en artikel fra netavisen for et par uger siden.

Men der findes ikke dokumentation for, at flere end fire ud af ti somaliske mænd er dømt for kriminalitet i 2012, fortæller DR's Detektor.

Farer vild i statistik

Hos Danmarks Statistik, som ifølge journalisten er kilden til påstanden, har man godt nok en kriminalitetsstatistik, der kæder somaliske indvandrere sammen med de 41 procent. Men journalisten bag artiklen bruger tallet forkert.

De 41 procent dækker nemlig ikke over, hvor stor en andel af samtlige mandlige somaliske indvandrere og deres efterkommere, der er dømt for at begå kriminalitet. De 41 procent dækker derimod over, hvor mange af de dømte mandlige somaliske indvandrere og deres efterkommere, der er dømt efter straffeloven.

Ifølge Danmarks Statistik lå den totale andel af dømte somaliske mænd og deres efterkommere på 18 procent i 2012.

I artiklen fra Den Korte Avis bliver andelen af dømte somaliske mænd og deres efterkommere altså fordoblet.

Den Korte Avis: Banalt kludder i tal

Detektor ville gerne have interviewet chefredaktør for 'Den Korte Avis', Ralf Pittelkow. Men han ønsker ikke at lade sig interviewe til Detektor.

I en mail skriver han, at forseelsen "drejer sig om banalt kludder i nogle tal". Han henviser i stedet til journalisten bag artiklen, Poul Erik Andersen.

Men heller ikke Poul Erik Andersen er interesseret i at stille op til interview. Han skriver i en mail til Detektor, at det vil være "spild af tid".

Poul Erik Andersen tilføjer, at der ikke er tale om en "talfejl". Han anerkender dog, at formuleringen kan "misforstås," og han har derfor omformleret artiklen.

Fejlen gentages

De somaliske mænd er ikke den eneste etniske gruppe, hvor andelen af dømte pustes op.

I artiklen står der, at 34 procent af alle mænd med oprindelse i Libanon blev dømt for kriminalitet i 2012. Det samme gælder for 31 procent af mandlige indvandrere fra Marokko og deres efterkommere, 27 procent af de mænd der kommer fra ex-Jugoslavien og deres efterkommere og 26 procent af de mandlige indvandre og efterkommere, der kommer fra Irak, Iran og Afghanistan.

Her var journalistens tal eller formuleringer også på afveje. Procenterne for alle disse grupper var i 2012 også væsentligt lavere end journalisten skrev i Den Korte Avis.

I en mail til Detektor skriver han, at også de formuleringer nu er rettet.